EFF te staan voor groot keusesEFF-leier Julius Malema en EFF-LP Marshall Dlamini. (Foto: ANA) Die land se derde grootste politieke party, die EFF, hou in Desember sy leierskapverkiesing en vyfjaarlikse kongres waar strategiese en beleidsbesluite geneem gaan word wat ook groot implikasies vir ander politieke partye kan hê. Dit lyk asof daar mededinging vir die meeste van die leierskapposisies gaan wees en die stryd in sommige gevalle is reeds hewig en vuil. Relatief gematigde huidige posbekleërs soos adv. Dali Mpofu (nasionale voorsitter) en Godrich Gardee (sekretaris-generaal) se oorlewing in hul huidige posisies lyk ver van seker, wat groot gevolge kan hê vir die EFF se verhouding en samewerking met ander politieke partye. Twee leiers wat basies verseker kan wees daarvan dat hulle onbestrede in hul poste herkies sal word, is die EFF-leier, Julius Malema, en die party se onderleier, Floyd Shivambu. Daar is geen teken van ander kandidate vir hul posisies nie. Adv. Dali Mpofu. Mpofu – een van die land se bekendste advokate – het nog nie finaal besluit of hy hom weer verkiesbaar gaan stel nie. Daar is ŉ voetsoolvlak-veldtog aan die gang, grootliks aangedryf deur EFF-strukture in Mpumalanga, om Mpofu te diskrediteer en teen te staan op grond daarvan dat hy na die mening van sy kritici nie sterk genoeg teen die ANC is in spesifiek sy hofwerk nie. Gardee het groter probleme, want niemand anders nie as Malema self het die afgelope twee weke in die openbaar laat blyk hy is nie tevrede met Gardee se vertoning as sekretaris-generaal nie. Malema blyk die kandidatuur van die EFF-LP Marshall Dlamini te steun, wat Gardee dan moontlik sal vervang. Dlamini beweeg baie naby aan Malema en word gesien as ŉ Malema-lojalis. Hy was onlangs in die nuus toe hy ŉ werknemer van die parlement aangerand het. Mpofu en Gardee is twee van die sterkste voorstaanders van opposisiesamewerking in die EFF, en twee van die party se skerpste ANC-teenstanders. Gardee is trouens die amptelike skakel tussen die EFF en die DA. As Mpofu en Gardee hul leierskapsposisies verloor, is ŉ sterk deel van die bolwerk om die EFF met die opposisie te laat saamwerk eerder as met die ANC waar die EFF die magsbalans hou, onder druk. Julius Malema, leier van die EFF. (Foto: Twitter via @EFFSouthAfrica) Dit is bekend dat Malema se voorkeur oor samewerkingsvennote soms verander en hoewel hy hom gewoonlik teen die ANC skaar, het hy ook al partykeer die voorkeur gehad om met die ANC saam te werk. Die verwagting is dat Dlamini – indien hy verkies word in Gardee se plek – by verstek Malema se voorkeur sal steun, wat (vergeleke met Gardee se konsekwente voorkeur vir die opposisie) betreklik goeie nuus vir die ANC is en betreklik slegte nuus is vir die opposisie. Dit kan ook groot praktiese implikasies hê vir inwoners van plekke soos Pretoria, Johannesburg, Thabazimbi en Modimolle (Nylstroom), met ŉ relatief groter kans as voorheen dat hulle in ŉ stadium deur ŉ ANC/EFF-koalisie regeer kan word. Die EFF-kongres, wat van 13 tot 16 Desember by Nasrec, suid van Johannesburg plaasvind, sal ook strategiese besluite kan neem oor of die EFF in stadsrade en wetgewers waar niemand ŉ volstrekte meerderheid behaal nie, saam met die opposisie moet werk, saam met die ANC, saam met niemand nie (en dus ŉ onstabiele minderheidsregering tot gevolg sal hê) of anders elke koalisie-situasie op die meriete van onmiddellike omstandighede moet beoordeel. Beleidskwessies sal ook ter sprake kom en daar is sterk verwagtings dat die EFF met ŉ behoorlik omskrewe beleidsvoorstel vorendag kan kom oor hoe om die land uit sy huidige ekonomiese draaikolk te kry. ŉ Ander kwessie wat baie bespreking kan ontlok is die voorgestelde Nasionale Gesondheidsversekering (NGV). Hoewel die EFF, as ŉ sosialistiese party, die NVG-ideaal steun, het die party se gesondheidswoordvoerder, dr. Suzan Thembokwayo, reeds verskeie kere haar mening uitgespreek dat die ANC-regering nie die vermoë, kundigheid, bestuursvaardigheid of finansiering het om dit in werking te stel nie.